CELEX: 62012CN0427
Language: el
Date: 2012-09-19 00:00:00
Title: Υπόθεση C-427/12: Προσφυγή της 19ης Σεπτεμβρίου 2012 — Ευρωπαϊκή Επιτροπή κατά Ευρωπαϊκού Κοινοβουλίου και Συμβουλίου της Ευρωπαϊκής Ένωσης

17.11.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 355/12
            
         Προσφυγή της 19ης Σεπτεμβρίου 2012 — Ευρωπαϊκή Επιτροπή κατά Ευρωπαϊκού Κοινοβουλίου και Συμβουλίου της Ευρωπαϊκής Ένωσης
   (Υπόθεση C-427/12)
   2012/C 355/20
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: B. Smulders, C. Zadra, E. Manhaeve)
   
      Καθών: Ευρωπαϊκό Κοινοβούλιο, Συμβούλιο της Ευρωπαϊκής Ένωσης
   
      Αιτήματα της προσφεύγουσας
   
   Ο προσφεύγουσα ζητεί από το Δικαστήριο:
   
               —
            
            
               να ακυρώσει το άρθρο 80, παράγραφος 1, του κανονισμού (ΕΕ) 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), καθόσον προβλέπει όσον αφορά καθορισμό των καταβλητέων στον Ευρωπαϊκό Οργανισμό Χημικών Προϊόντων (ΕΟΧΠ) τελών την έκδοση εκτελεστικής πράξεως κατά το άρθρο 291 ΣΛΕΕ και όχι κατ’ εξουσιοδότηση πράξεως κατά το άρθρο 290 ΣΛΕΕ·
            
         
               —
            
            
               να διατηρήσει σε ισχύ τα αποτελέσματα της ως άνω διατάξεως, καθώς και κάθε πράξεως που θα εκδοθεί βάσει αυτής, έως την έναρξη ισχύος, εντός εύλογης προθεσμίας, της διατάξεως που θα την αντικαταστήσει·
            
         
               —
            
            
               να καταδικάσει τα καθών στα δικαστικά έξοδα.
            
         Επικουρικώς, στην περίπτωση που το Δικαστήριο κρίνει απαράδεκτο το αίτημα μερικής ακυρώσεως,
   
               —
            
            
               να ακυρώσει τον εν λόγω κανονισμό στο σύνολό του·
            
         
               —
            
            
               να διατηρήσει σε ισχύ τα αποτελέσματα του προαναφερθέντος κανονισμού καθώς και κάθε πράξεως που θα εκδοθεί βάσει αυτού, έως την έναρξη ισχύος, εντός εύλογης προθεσμίας, της νέας ρυθμίσεως που θα τον αντικαταστήσει·
            
         
               —
            
            
               να καταδικάσει τα καθών στα δικαστικά έξοδα.
            
         
      Ισχυρισμοί και κύρια επιχειρήματα
   
   Η Επιτροπή προβάλλει ως μοναδικό λόγο προς στήριξη της προσφυγής της την παραβίαση της Συνθήκης και, ειδικότερα, του συστήματος βάσει του οποίου ο νομοθέτης της Ένωσης μπορεί να εξουσιοδοτήσει την Επιτροπή για την έκδοση κανονιστικών πράξεων κατά τα άρθρα 290 και 291 ΣΛΕΕ.
   Η Επιτροπή υποστηρίζει ότι κακώς το Συμβούλιο και το Κοινοβούλιο αποφάσισαν να αναθέσουν στην Επιτροπή εκτελεστική αρμοδιότητα βάσει του άρθρου 291 ΣΛΕΕ, προκειμένου να καθορίσει τα καταβλητέα τέλη στον Ευρωπαϊκό Οργανισμό Χημικών Προϊόντων. Κατά την Επιτροπή, η πράξη που καλείται να εκδώσει δυνάμει του άρθρου 80, παράγραφος 1, του κανονισμού (ΕΕ) 528/2012, στην πραγματικότητα αποτελεί κατ’ εξουσιοδότηση πράξη κατά την έννοια του άρθρου 290 ΣΛΕΕ, καθόσον σκοπό έχει τη συμπλήρωση ορισμένων μη ουσιωδών στοιχείων της νομοθετικής πράξεως. Λαμβανομένης υπόψη της φύσεως της εξουσιοδοτήσεως προς την Επιτροπή, αλλά επίσης και το αντικείμενο της πράξεως που θα εκδοθεί δυνάμει της εξουσιοδοτήσεως αυτής, η πράξη αυτή θα πρέπει να εκδοθεί κατά τη διαδικασία που προβλέπει το άρθρο 290 ΣΛΕΕ και όχι κατά τις διαδικασίες του άρθρου 291 ΣΛΕΕ.
   
      (1)  ΕΕ L 167, σ. 1.